Le gona moo mollo o tlo go ja. Tšhoša e tlo go bolaya. E tlo go bolaya bjalo ka bojane. Ikatiše go etša bojane; ikatiše bjalo ka tšie. Mmagauta o ile a hlabelana mašata le mmagwe a sa rate go kwa ge ba mmontšha mabaka. Rakgadiagwe Phafana le yena ge a tsena o hweditše e le hlahlariane morwedi le mma ba botšana tša mafahla a bona. Phafana o lekile go lahlela la gagwe la bošuana, a hloka tsebe ye e khupago mantšu a gagwe. Mafelelong gwa tsoga mafotle, Mmagauta a ba a ba phara ka la boloi a re ke bona ba dirago gore dilo tša gagwe di se sepele gabotse. Ge bjale bakgekolo ba Modimo ba pharwa ka boloi, ba kura melomo ya bona, ba lemoga gore le ge madibeng ba ile ba ya, mokgwa ba be ba felegeditše bagwera ba bona. Pele Ntlatlana a kura molomo wa gagwe, o hlabile morwediagwe ka lerumo la setšo. Lerumo la go ila go kuba, leo le rego le hlaba motho la šia go mo gomela le se la phuleletša nama le marapo, la kgontlhela, la kgona le goma, la mo tlogela le bohloko bjo a tlogo bo rwala, a širašira le bjona bophelo ka moka. Ntlatlana a re: "Ngwanaka, popotela ye e sa kwego e wetše leretheng la mohweleretšhipi."